作者：周邦彦
词牌/韵律：丹凤吟

paragraphs: 迤逦春光无赖，翠藻翻池，黄蜂游阁。
朝来风暴，飞絮乱投帘幕。
生憎暮景，倚墙临岸，杏靥夭斜，榆钱轻薄。
昼永惟思傍枕，睡起无憀，残照犹在亭角。
况是别离气味，坐来但觉心绪恶。
痛引浇愁酒，奈愁浓如酒，无计消铄。
那堪昏暝，簌簌半檐花落。
弄粉调朱柔素手，问何时重握。
此时此意，长怕人道著。